كوتشوك هانم

كوتشوك هانم هى راقصه غوازى فى الصعيد جميله ومشهوره مذكوره فى روايتين غير مترابطتين فى القرن التاسع عشر للسفر الى مصر، الروائى الفرنسى جوستاف فلوبير والمغامر الامريكى جورج ويليام كورتيس.

اتولدت كوتشوك هانم فى محافظه سوهاج فى الصعيد وبقت من اشهر الغوازى فى الصعيد. كوتشوك هانم بقت شخصيه مهمه ورمز في كتابات فلوبير اللى اتأثرت بفكره الاستشراق. فلوبير زارها وهو فى مصر فى رحلته للشرق ما بين 1849 و1851 مع صاحبه مكسيم دو كان. الدراسات بتقول ان كتير من الافكار الاستشراقيه اللى ظهرت فى شغله كانت مبنيه على تجربته في مصر، وبالذات على احتمال انه كان ليه علاقه جنسيه معاها.

فلوبير جاب شخصيه الراقصه في روايتين من رواياته : هيروديا واغواء القديس انطونيوس، وفيهم بيتخيل مشهد لواحده بترقص رقصه مستوحاه من سالومى وملكه سبأ. النوع ده من الرقص كان شائع ساعتها، خصوصا الرقصه اللى كانت معروفه باسم رقصه النحله : الراقصه تعمل نفسها مرعوبه لان نحله دخلت فى هدومها، وتبدأ تهرب وترقص بسرعه وتشيل هدومها واحده واحده، يعنى شبه الستريبتيز فى شكل بدائى.

بعد كده، كوتشوك هانم بقت موضوع لقصايد الشاعر لويس بويه المستوحى من حكايات فلوبير في رسائله.

واضح كمان انها كان ليها تأثير كبير على الكاتب جورج ويليام كورتيس، وده بيدل انها كانت واحده من اشهر الفنانات في صعيد مصر. وبتظهر في الكتابات وصف لبيتها : فناء، وسلم بسيط ومكسر طالع لغرفة فوق فيها ديوانين، وخدامه صغيره اسمها زينب، وراجل كبير بيعزف على الربابه، وست كبيره ماسكه ايقاع بالطار.

الناس زمان مكنوش متأكدين ان «كوتشوك هانم» ده اسمها الحقيقى لان الكلمة فى التركى معناها الانسه الصغيره او لقب دلع بيتقال للطفلة او الحبيبه او حتى للراقصه المشهوره. فلوبير قال كوتشوك هانم من الصعيد. لكن لحد دلوقتى مش معروف اذا كانت هى اللى قالت الاسم ده على نفسها علشان السياح الاجانب، ولا ده اسم مختصر غير رسمى استخدمه الكتاب لوصفها.

 مصادر 

تصنيف:رقاصات مصريات
تصنيف:رقاصات شرقيات مصريات